कुसै बी जनमानस दे जीवन च रैह्‌त-बैह्‌त, खाने-पीने, लाब्बा-लबासै, पर्व-ध्यारें, राह्-रीतें, मेले-मसाधें, कम्मे धन्धें दी अपनी टकोह्‌द होंदी ऐ ते एह् टकोह्‌द उत्थूं दे साहित्य च सैह्‌जें गै शब्दें दा लाब्बा लाइयै जाई संजरदी ऐ, जिस गी कुसै दूई भाशा राहें बुहस्सरना केईं बारी लगभग नामुमकन होंदा ऐ। जि‌’यां डोगरी च ‘आरती’ शब्द ऐ। आरती गाओ, आरती आरती सजाओ, आरती बनाओ। पैह्‌ले द’ऊं प्रयोगें च बरतोए दे ‘आरती’ शब्द गी भारत दी लगभग मती सारियें भासाएं च असानी कन्नै समझेआ जाई सकदा ऐ पर त्रिये प्रयोग दी ‘आरती’ कन्नै जुड़ी दी डुग्गर दी सांस्कृतिक संकल्पना गी बुहास्सरना लगभग नामुमकन। इ’यां गै नेकां शब्द सांसकृतिक संदर्भें गी अपने आप च चुक्की रखदे न। डोगरी च ‘मोह्‌रा’ शब्द मते अर्थें च बरतोंदा ऐ, जि’न्दें चा टकोह्‌दा अर्थ ऐ कुसै कुल देवते दे प्रतीक दे तौर पर चौड़े पत्थरै पर उकेरी दी आकृति। जेकर कोई अनुवादक इस शब्द दा अनुवाद “लोक देवते दी मूर्ती” दे भाव कन्नै व्याख्या करग तां बी अनूदित रचना च मूल भाव खंडत होई जाग की जे मूर्ती ते मोह्‌रा दो बक्ख-बक्ख चीजां न। इ’यां गै लोक देवी-देवतें दे प्रतीक दे तौर पर ‘झुंडे’ दी बरतून होंदी ऐ जिस्सी केसै दूई भासा च हू-बहू बुहास्सरना मुश्कल ऐ।